Presset busholdeplads bliver flyttet: Fjernbusser stopper fremover på Ørbækvej | Odense | Fyens.dk
Presset busholdeplads bliver flyttet: Fjernbusser stopper fremover på Ørbækvej
FlixBus og Sortbillet flytter deres holdested til Ørbækvej 100, Odense SØ. FOTO: Birgitte Carol Heiberg
02. januar 2018 kl. 15:28
Et stigende pres på en buslomme i Odense S betyder nu, at fjernbusser fremover skal gøre stop på en parkeringsplads ved Ørbækvej i stedet. Det er dog kun indtil, at letbaneprojektet er blevet realiseret.
Der udspiller sig ofte kaotiske scener på Svendborgvej ved Sivmosevænget i Odense S, når fjernbusserne fra FlixBus og Sortbillet gør sine faste stop. Den trange plads og de mange afgange er simpelthen et dårligt miks.
Men det får nu en ende, da fjernbussernes faste holdeplads bliver flyttet.
- Der kommer flere og flere fjernbusser, der skal holde det samme sted, og det betyder, at der ikke længere er plads i den enlige buslomme, der er derude. Det har givet problemer, hvor busserne blandt andet har holdt i vejen for andre bilister. Derfor flytter vi nu stoppestedet til Ørbækvej 100, hvor busserne kan holde på parkeringspladsen i fred for den værste trafik, siger kontorchef i Byrum og Mobilitet ved Odense Kommune, Rasmus Bach Mandø.
Det nye holdested er fundet gennem samarbejde mellem Odense Kommune og busselskaberne, og man har lagt vægt på et finde et sted, der er nemt at komme til både i bil, på cykel og med offentlig transport. Men selvom den nye placering forhåbentlig løser problemerne, så er det kun en midlertidig løsning.
- Letbaneprojektet indeholder et såkaldt park and ride-anlæg ved Hestehaven, hvor fjernbusserne skal holde. Så denne løsning er indtil, at det står færdigt i slutningen af 2020, siger Rasmus Bach Mandø.
Den nye holdeplads bliver taget i brug allerede onsdag den 3. januar af Sortbillet og den 15. januar af FlixBus.